Bæjarstjórn taldi sig verða að eyða óvissu um framtíð Sementsverksmiðjureitsins Bæjarstjórn Akraness afgreiddi formlega á fundi sínum í morgun samkomulagið um yfirtöku á sementsverksmiðjureitnum og mannvirkjum á honum . „ Einhugur ríkti í bæjarráði og bæjarstjórn um að ganga til samkomulagsins , sem samþykkt var samhljóða á lokuðum bæjarstjórnarfundi . Óþarft er að fjölyrða um mikilvægi svæðisins sem hér er um að tefla . Það snýr til suðurs nálægt höfninni , Langasandi og miðbænum . Með samkomulaginu fær Akraneskaupstaður fullt forræði yfir svæðinu til skipulagningar og ráðstöfunar mun fyrr en ella . Án samnings hefði óvissa ríkt um ráðstöfun stórs hluta svæðisins auk mögulegs gjaldþrots Sementsverksmiðjunnar . “ Þá segir í fréttatilkynningu Akraneskaupstaðar að bæjarfélagið og Sementsverksmiðjan hafi árið 2003 samið um eignarhald Akraneskaupstaðar á öllum lóðum sem áður tilheyrðu verksmiðjunni . Flestir lóðarleigusamningarnir eru hins vegar með gildistíma til ársins 2028 og sumir með forleigurétti Sementsverksmiðjunnar að þeim tíma liðnum . „ Strompur Sementsverksmiðjunnar , táknmynd Akraness í flestra augum , er á svæði sem nú er komið á forræði bæjarins . Örlög strompsins , sem og annarra mannvirkja á sementsreitnum , ráðast í því ferli umræðna og skipulags sem í hönd fer . “ Fáein kjarnaatriði samkomulagsins Samandregið má hér að neðan lesa helstu atriði sem í samkomulagi Arion banka , Akraneskaupstaðar og Sementsverksmiðjunnar frá því fyrr í dag : 1 . Akraneskaupstaður tekur nú við mannvirkjum sem eru alls um 21.500 fermetrar . Mannvirkin eru kvaða - og veðbandslaus og afhent án endurgjalds . Bærinn tekur við réttindum á lóðum upp á alls um 55.500 fermetra . 2 . Sementsverksmiðjan ehf. mun starfa að innflutningi sements og leigja tæplega 11% af flatarmáli lóða á sementsreitnum til 2028 . Þegar leigusamningurinn rennur út fær Akraneskaupstaður öll mannvirki á viðkomandi lóð afhent án kvaða , veðbanda eða endurgjalds . 3 . Kostnaður Akraneskaupstaðar vegna svæðisins verður um 15 milljónir króna á ári ( tryggingar , rafmagn , vatn , hiti , fráveita o.fl. ) þar til mannvirkin hafa verið fjarlægð og uppbygging hefst . 4 . Húsrýmið sem Sementsverksmiðjan tekur á leigu er alls um 1.400 fermetrar og Akraneskaupstaður fær af því um 6,3 milljónir króna í leigugjald á ári . 5 . Akraneskaupstaður fær Faxabraut 10 ( gula skemman ) afhenta eftir 3 mánuði og hefur möguleika á að selja eða leigja öðrum . 6 . Akraneskaupstaður fær við undirritun samningsins eingreiðslu upp á 23,4 milljónir króna í samræmi við ákvæði samnings frá árinu 2003 um niðurrif svokallaðrar efnisgeymslu . 7 . Sementsverksmiðjan skuldbindur sig til að mála mannvirki á leigulóð sinni á árunum 2014 - 2016 , þar með talin sementssíló og bryggju - og færibandahús . 8 . Sementsverksmiðjunni er gert að fjarlægja allan lausan búnað ( vélar , tæki o.fl. ) fyrir 1. september 2014 . 9 . Kostnaður vegna skipulags og undirbúnings við að gera svæðið byggingarhæft mun falla á Akraneskaupstað . Gert er ráð fyrir að kostnaður bæjarins við niðurrif mannvirkja geti numið um 250 milljónum króna . Á móti þeim kostnaði koma 23,4 milljónir króna sem Sementsverksmiðjan ehf. greiddi í dag vegna niðurrifs á efnisgeymslu , og einnig tekjur vegna sölu eða leigu á Faxabraut 10 . Þá hefur bærinn tekjur af sölu byggingarréttar og af gatnagerðargjöldum til að standa undir því að gera svæðið byggingarhæft .